Komisijos sprendimas
2003 m. rugpjūčio 22 d.
nustatantis orientacinius finansinius asignavimus, kuriuos 2003/2004 prekybos metais valstybė narė skiria už tam tikrą hektarų skaičių vynuogynų perplanavimui ir konversijai pagal Tarybos reglamentą (EB) Nr. 1493/1999
(pranešta dokumentu Nr. C(2003) 3047)
(2003/628/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo [1] su paskutiniais pakeitimais, padarytais Reglamentu (EB) Nr. 2585/2001 [2], ypač į jo 14 straipsnį,
kadangi:
(1) Vynuogynų perplanavimo ir konversijos taisykles nustato Reglamentas (EB) Nr. 1493/1999 ir 2000 m. gegužės 31 d. Komisijos reglamentas (EB) Nr. 1227/2000, nustatantis išsamias Tarybos reglamento (EB) Nr. 1493/1999 dėl bendro vyno rinkos organizavimo taikymo taisykles [3], su paskutiniais pakeitimais, padarytais Reglamentu (EB) Nr. 1203/2003 [4], ypač dėl produkcijos potencialo.
(2) Išsamios taisyklės, reglamentuojančios finansinį planavimą ir dalyvavimą finansuojant perplanavimo ir konversijos sistemą, nustatytą Reglamente (EB) Nr. 1227/2000, nustato, kad nuorodos į konkrečius finansinius metus reiškia mokėjimus, kuriuos faktiškai atliko valstybė narė per laikotarpį nuo spalio 16 d. iki kitų metų spalio 15 d.
(3) Pagal Reglamento (EB) Nr. 1493/1999 14 straipsnio 1 dalį Komisija pradinius asignavimus valstybėms narėms nustato metams remdamasi objektyviais kriterijais ir atsižvelgdama į konkrečią padėtį bei poreikius ir pastangas, kurių reikės atsižvelgiant į sistemos tikslą.
(4) Pagal Reglamento (EB) Nr. 1493/1999 14 straipsnio 3 dalį skiriant finansinius asignavimus valstybėms narėms atsižvelgiama į tai, kokią viso Bendrijos vynuogynų ploto dalį sudaro vynuogynai atitinkamoje valstybėje narėje.
(5) Reglamento (EB) Nr. 1493/1999 14 straipsnio 4 dalies įgyvendinimo tikslais finansiniai asignavimai turėtų būti skiriami už tam tikrą hektarų skaičių.
(6) Pagal Reglamento (EB) Nr. 1493/1999 13 straipsnio 3 dalį Bendrijos indėlis į perplanavimo ir konversijos išlaidas yra didesnis regionuose, kurie pagal 1999 m. birželio 21 d. Tarybos reglamentą (EB) Nr. 1260/1999, nustatantį struktūrinių fondų bendrąsias nuostatas [5], su pakeitimais, padarytais Reglamentu (EB) Nr. 1105/2003 [6], priskiriami 1 tikslui.
(7) Reikia atsižvelgti į pajamų praradimo, kurį patiria vynuogių augintojai laikotarpiu, per kurį vynuogynas dar neduoda derliaus, kompensavimą.
(8) Pagal Reglamento (EB) Nr. 1227/2000 17 straipsnio 5 dalį kai kuriais nors finansiniais metais valstybė narė faktiškai panaudojo mažiau negu 75 % pradinio asignavimo, ateinantiems finansiniams metams numatytinas asignavimas ir jį atitinkantis bendras plotas turi būti sumažinti trečdaliu skirtumo, susidarančio tarp tos ribos ir atitinkamais finansiniais metais faktiškai panaudotų lėšų sumos. Liuksemburgui ši nuostata taikoma 2003/2004 prekybos metais.
(9) Pagal Reglamento (EB) Nr. 1493/1999 14 straipsnio 2 dalį pradinis asignavimas pritaikomas atsižvelgiant į faktines išlaidas ir valstybių narių pateiktas pakoreguotas išlaidų prognozes, atsižvelgiant į sistemos tikslą ir turimas lėšas,
PRIĖMĖ ŠĮ SPRENDIMĄ:
1 straipsnis
Orientaciniai finansiniai asignavimai, kuriuos 2003/2004 prekybos metais valstybė narė skiria už tam tikrą hektarų skaičių vynuogynų perplanavimui ir konversijai pagal Reglamentą (EB) Nr. 1493/1999, nurodomi šio reglamento priede.
2 straipsnis
Šis sprendimas skirtas valstybėms narėms.
Priimta Briuselyje, 2003 m. rugpjūčio 22 d.